Financial Times -lehdelle vuodetun asiakirjan mukaan Suomen Jyrki Katainen on komission johdossa vasta seitsemäs ja varapuheenjohtajista viimeinen.

EU-parlamentti kuulee parhaillaan komissaareja ja tenttaa näiltä valmiutta tuleviin tehtäviin.

Parlamentti pyysi tulevan komission puheenjohtajalta Jean-Claude Junckerilta tarkennusta varapuheenjohtajien työnjakoon. Parlamentaarikot ovat myös halunneet lisätietoja, missä asioissa varapuheenjohtajat voivat käyttää valtaa ohi komissaarien.

Erityisesti parlamenttia on kiinnostanut, miten talousasioita komissiossa johdetaan.

Juncker on FT:lle vuodetun muistion mukaan tarkentanut työnjakoa. Jäsenmaiden talouteen ja euroon liittyvissä asioissa vastuu on jaettu varapuheenjohtaja Valdis Dombrovskisin (EPP) ja talouskomissaari Pierre Moscovicin (S&D) kesken.

Juckerin listalla luetellaan myös muiden komissaarien arvojärjestys: ensimmäisenä Junckerin jälkeen on varapuheenjohtaja Frans Timmermans ja viidentenä Katainen.

Kun Juncker luettelee komission jäsenten vastuita komission työn valmistelusta ja päätösten toteuttamisesta, Katainen on listassa seitsemäntenä.

Uusi komissio aloittaa tehtävänsä marraskuun alussa. Katainen on varapuheenjohtajana vastuussa työllisyydestä ja kasvusta.